ເດັກຍິງນ້ອຍໆຄົນນຶ່ງ ຖືກພົບເຫັນຍັງມີຊີວິດຢູ່ ຫລັງຈາກໄພລົມພາຍຸຫົວກຸດ (ເບິ່ງວີດີໂອ)
ພວກເຈົ້າໜ້າ​ທີ່​ກ່າວ​ວ່າ ເດັກ​ຍິງ​ຄົນ​ນີ້​​ ເປັນພຽງ​ຄົນ​ດຽວໃນຄອບຄົວ​ ​ທີ່​ລອດ​ຊີວິດ​ຈາກ​ພາ​ຍຸ ຊຶ່ງ​ພໍ່​ແມ່ ນ້ອງ​ສາວ ແລະອ້າຍ ຕາຍໝົດ.
ພວກເຈົ້າໜ້າທີ່ໃນລັດອິນເດຍນາ ທີ່ຕັ້ງຢູ່ພາກກາງຂ້ອນໄປທາງທິດຕາເວັນຕົກຂອງສະ ຫະລັດ ກ່າວວ່າ ພວກເຂົາເຈົ້າໄດ້ຄົ້ນພົບເດັກຍິງນ້ອຍໆ ຄົນນຶ່ງທີ່ຍັງມີຊີວິດ ຢູ່ກາງທົ່ງ ໃກ້ບ້ານຂອງລາວ ຫລັງຈາກໄພລົມພາຍຸທີ່ຮ້າຍແຮງເມື່ອວັນສຸກຜ່ານມານີ້ ເດັກຍິງດັ່ງກ່າວໄດ້ຖືກນໍາສົ່ງປິ່ນປົວທີ່ໂຮງໝໍໃນສະພາບທີ່ມີອາການສາຫັດໃນວັນເສົາ ວານນີ້  ຫລັງຈາກໄດ້ຖືກພົບເຫັນຢູ່ທົ່ງໃນເມືອງ Salem ພວກເຈົ້າໜ້າທີ່ກ່າວວ່າ ເດັກຍິງຄົນນີ້ເປັນພຽງຄົນດຽວຂອງຄອບຄົວຂອງນາງ ທີ່ລອດຊີວິດຈາກພາຍຸ ຊຶ່ງພໍ່ແມ່ ນ້ອງສາວອາຍຸສອງເດືອນ ແລະອ້າຍອາຍຸສາມປີ ໄດ້ເສຍຊີວິດ ຂະນະນີ້ພວກພະນັກງານກູ້ໄພ ກໍາລັງຊອກຄົ້ນຫາພວກທີ່ອາດຍັງລອດຊີວິດຕື່ມອີກ ຈາກເຫດການພາຍຸລົມກົວກຸດຫລາຍລູກ ທີ່ໄດ້ເອົາຊີວິດຜູ້ຄົນໄປ ຢ່າງໜ້ອຍ 37 ຄົນ ໃນທົ່ວຫລາຍໆລັດທາງພາກກາງກໍ້າຕາເວັນຕົກຂອງສະຫະລັດ ປະທານາທິບໍດີ ບາຣັກ ໂອບາມາ ໄດ້ໂທລະສັບໄປຫາຜູ້ວ່າການລັດທີ່ຖືກພາຍຸຖະຫລົ່ມ ຮຸນແຮງທີ່ສຸດ ຄືລັດອິນເດຍນາ ເຄັນຕັກກີ ແລະໂອໄຮໂອ ສະແດງຄວາມເສົ້າສະລົດໃຈ ແລະກ່າວວ່າ ອົງການບັນເທົາທຸກສຸກເສີນຂອງລັດຖະບານກາງ ຫລື FEMA ຕຽມ ພ້ອມທີ່ຈະໃຫ້ການຊ່ວຍເຫລືອ ນອກນີ້ແລ້ວພວກລັດຕ່າງທາງພາກໃຕ້ຂອງສະຫະລັດ ເຊັ່ນ ລັດ Georgia ແລະ Alabama ກໍຖືກພາຍຸຖະຫລົ່ມເຊັ່ນກັນ ພາຍຸດັ່ງກ່າວໄດ້ທໍາລາຍເມືອງ Henryville ລັດອິນເດຍນາ ຫລາຍທີ່ສຸດ ຄືທໍາລາຍບ້ານ ເຮືອນ ລົດລາ ແລະຈົນເຖິງພັດເອົາລົດບັສໂຮງຮຽນຄັນນຶ່ງ ເຂົ້າໄປໃນຕົວຕຶກແຫ່ງນຶ່ງ